《矫志诗二首 其二》
明代·郭之奇

人生长勤，忧与劳分。忧为喜昆，劳乃逸君。忽然时往，四者同群。

劳忧身老，忧道劳闻。老虽佚我，颓躯惫筋。望道于天，如日如云。

履贞自稿，无为贵道。抱璧自穷，无为贵宝。虽稿日滋，虽穷日澡。

今人弗宜，古哲言好。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。